Sahra Wagenknecht

Sahra Wagenknecht (født 16. juli 1969 i Jena i det daværende Øst-Tyskland) er en tysk sosialøkonom, publisist og politiker (Die Linke). Fra oktober 2009 er hun representant i Forbundsdagen, valgt inn fra Nordrhein-Westfalen. I perioden juli 2004 – juli 2009 var hun medlem av Europaparlamentet. Wagenknecht ble i 2016 valgt som en av sitt partis førstekandidater til Forbundsdagsvalget i Tyskland 2017.  


== Liv og virke ==


=== Bakgrunn ===
Wagenknecht har tysk mor og iransk far. Hennes mor arbeidet for en statsdrevet kunstdistributør. Wagenknecht ble for det meste tatt vare på av sine besteforeldre til 1976, da hun og moren flyttet til Øst-Berlin. I Berlin  ble hun medlem av Freie Deutsche Jugend (FDJ). Hun tok sin abitur i 1988 og trådte inn i Sozialistische Einheitspartei Deutschlands (SED) tidlig på året 1989.


=== Etter Tysklands samling ===
Noen måneder etter falt Berlinmuren. Hun ble da snart medlem av Partei des Demokratischen Sozialismus (PDS), som var en av forløperne for Die Linke. Hun ble kjent for sin ytring om at Berlinmuren var et «nødvendig onde» i 1992, men har senere presisert og modifisert sine utsagn.Fra 1990 til 1996 studerte hun filosofi og ny tysk litteratur i Jena, Berlin og Groningen. Hennes avsluttende avhandling handlet om den unge Karl Marx' tolkning av Georg Wilhelm Friedrich Hegel. Avhandlingen utkom som bok i 1997.Wagenknecht har utgitt en rekke artikler om økonomiske spørsmål innenfor vestlig økonomi. Om den internasjonale finanskrisen kom boken Wahnsinn mit Methode. Finanzcrash und Weltwirtschaft (2008). Boken Freiheit statt Kapitalismus (2011) analyserer spesielt hvordan statlig gjeldskrise er oppstått og peker ut løsningsmodeller innenfor vestlig økonomi hvor et sosialistisk perspektiv forenes med personlig initiativ, kreativitet og ansvar.Wagenknecht markerer seg særlig som en skarp kritiker av nyliberalisme, privatisering og den sosiale nød og fattigdom som er kommet i kjølvannet av det.Det ble i 2012 kjent at Bundesamt für Verfassungsschutz hadde Wagenknecht og en rekke andre medlemmer av Die Linkes gruppe i Forbundsdagen til observasjon, men at hun ikke var under overvåkning. Observasjon innebar ifølge myndighetene at arbeidet begrenset seg til å gjøre seg kjent med offentlige kilder.
Wagenknecht ble i 2016 sammen med Dietmar Bartsch valgt som førstekandidat for sitt parti, foran valget i Tyskland 2017.


=== Annet ===
Hun var fra 1997 til 2013 gift med Ralph T. Niemeyer. Den tyske politikeren Oskar Lafontaine kunngjorde 12. november 2011 at han og Wagenknecht hadde et forhold.. Lafontaine og Wagenknecht giftet seg 22. desember 2014.


== Referanser ==


== Eksterne lenker ==
(de) Offisielt nettsted 
(en) Sahra Wagenknecht – kategori av bilder, video eller lyd på Commons 
(en) Sahra Wagenknecht på Internet Movie Database 
(en) Sahra Wagenknecht hos The Movie Database 
(en) Sahra Wagenknecht på Discogs 
(en) Sahra Wagenknecht på MusicBrainz 
Sahra Wagenknecht på Twitter 
Sahra Wagenknecht på Facebook 
Sahra Wagenknecht på Mastodon 
Sahra Wagenknecht på Telegram 
Sahra Wagenknecht på Telegram 
(de) Sahra Wagenknecht hos Forbundsdagen 
(en) Sahra Wagenknecht hos Europaparlamentet 
Verfassungsschutzbericht 2005